Man sit lank ná moordtog op bejaardesShaun Oosthuizen 41) [Foto met vergunning van Laevelder] Kapt. Dineo Sekgotodi, nasionale woordvoerder van die Valke, sê dié vonnisse sal gelyktydig uitgedien word. Oosthuizen het die moorde in Junie en Julie 2018 gepleeg. Oosthuizen het Woensdag skuldig gepleit vir die moord op Potgieter en is Donderdag in die hooggeregshof in Mbombela tot lewenslank gevonnis. Hy is ook 15 jaar vir die roof opgelê en onbevoeg verklaar om ’n vuurwapen te hanteer. Potgieter se liggaam is in Julie 2018 in die badkamer van haar selfsorgeenheid in die Macadamia-versorgingsoord in Mbombela aangetref. Haar hande was vasgebind en daar was ŉ voorwerp om haar nek gebind. Oosthuizen het Potgieter aangerand, vasgebind en verwurg. Hy het haar verder van ’n bedrag van R10 000 beroof en van die toneel gevlug. Hy is kort ná die moord in hegtenis geneem, maar op borgtog vrygelaat waarna hy sy moordtog in Alberton in Gauteng voortgesit het. Oosthuizen het Fenton op 1 September 2018 in haar huis in Alberton verwurg en is volgens Sekgotodi direk ná die voorval deur die Valke vasgetrek. “Dit was tydens dié ondersoek dat Oosthuizen ook met die moord op Van Wyk verbind is,” sê Sekgotodi. Van Wyk is op 24 Junie 2018, skaars ’n maand voor die moord op Potgieter, by die Rus ’n Bietjie-ouetehuis in Springs beroof en vermoor. African Reporter berig dat Van Wyk se liggaam langs haar bed gevind is. “Daar was ’n lap in haar mond gestop en haar hande en voete was vasgebind.” Oosthuizen se medepligtige, John du Plooy (30), is saam met hom vir die moord en roof op Van Wyk gevonnis. Van Wyk se dogter, Engela Brand, het destyds aan African Reporter gesê dat haar ma veronderstel was om saam met hulle met vakansie te gaan, maar dat Van Wyk kort voordat hulle sou vertrek siek geword het. Luidens dié berig het haar dood die familie, wat al die hofverrigtinge bygewoon het, geruk. “Die saak is ná Oosthuizen se inhegtenisneming in September afgehandel en hy is tot lewenslank vir die moord op Van Wyk gevonnis asook 15 jaar vir roof met verswarende omstandighede. “Hy is in Desember 2019 ook ’n lewenslange vonnis vir die moord op Fenton opgelê en 25 jaar vir roof,” sê Sekgotodi. Alberton Record het berig dat Du Plooy ook vir dié moord lewenslank agter tralies sal sit en boonop 20 jaar vir roof met verswarende omstandighede. Genl.maj. Zodwa Mokoena, die Valke se provinsiale hoof in Mpumalanga, het die betrokke ondersoekspanne geloof vir hul werk om te verseker dat geregtigheid geskied. “Ons waardeer die samewerking tussen die speurders en regbank om te verseker dat dié hartelose krimineel wat weerlose bejaardes geteister het, uit die samelewing verwyder is.”